-----------------------------------------------------------------------
  1. ปัจจัยความเสี่ยง

  -----------------------------------------------------------------------

1.  ความเสี่ยงจากการประกอบธุรกิจ

    1.  ความเสี่ยงจากการพึ่งพาลูกค้าน้อยราย

บริษัทฯ
มีรายได้หลักจากการประกอบธุรกิจรับเหมาก่อสร้างในงานวางท่อส่งก๊าซธรรมชาติในกลุ่มธุรกิจพลังงานและปิโตรเคมี
ซึ่งมักเกี่ยวข้องกับบริษัท ปตท. จำกัด (มหาชน) หรือบริษัทที่เกี่ยวข้องของบริษัทดังกล่าว
ทำให้รายได้ของบริษัทฯ พึ่งพิงกับกลุ่มบริษัท ปตท. จำกัด (มหาชน) เป็นหลัก
และส่วนใหญ่เป็นงานรับเหมาในงานวางท่อก๊าซธรรมชาติ (สัดส่วนรายได้จากกลุ่มปตท.
เทียบกับรายได้รวมของบริษัทฯ และบริษัทย่อย เท่ากับร้อยละ 40:32:46 ในปี 2551 ถึง 2553
ตามลำดับ)

ดังนั้น เพื่อลดความเสี่ยงในการพึ่งพิงกลุ่มลูกค้าเดิม บริษัทฯ
ได้ขยายฐานลูกค้าไปสู่กลุ่มธุรกิจพลังงานอื่น อาทิ โรงไฟฟ้า โดยในปี 2553 บริษัทฯ คือ
ได้รับงานรับเหมาก่อสร้างท่อก๊าซธรรมชาติจากกลุ่มบริษัท กัลฟ์ เจพี จำกัด
ซึ่งเป็นลูกค้ารายใหม่ในกลุ่มธุรกิจโรงไฟฟ้า
โครงการก่อสร้างท่อก๊าซธรรมชาติเพื่อเชื่อมต่อระหว่างท่อก๊าซหลักของบริษัท ปตท. จำกัด
(มหาชน) ไปยังท่อก๊าซของโครงการโรงไฟฟ้าขนาดเล็ก คิดเป็นมูลค่างานประมาณ 978 ล้านบาท
และคาดว่าในปี 2554 บริษัทฯ จะลงนามในสัญญาก่อสร้างโครงการขนาดใหญ่อีก 1 โครงการ
คือโครงการก่อสร้างท่อก๊าซธรรมชาติของโรงไฟฟ้าขนาดใหญ่ มูลค่างานประมาณ 1,667 ล้านบาท
ซึ่งบริษัทฯ ได้รับ Letter of Intent แล้ว

ในขณะเดียวกัน บริษัทฯ
ได้พยายามลดความเสี่ยงที่อาจเกิดขึ้นจากธุรกิจรับเหมาก่อสร้างในงานวางท่อส่งก๊าซธรรมชาติ
โดยขยายธุรกิจเข้าสู่งานรับเหมาติดตั้งระบบวิศวกรรมและก่อสร้างโรงงานในอุตสาหกรรมพลังงานและปิโตรเคมีและขยายตลาดไปสู่อุตสาหกรรมที่เกี่ยวข้องกับพลังงานทดแทน
อาทิ อุตสาหกรรมการผลิตไบโอดีเซลและเอทานอล เป็นต้น

นอกจากนี้ บริษัทฯ ได้ปรับเปลี่ยนสายงานพัฒนาธุรกิจเป็นสายงานพัฒนาโครงการและการลงทุน
เพื่อหาโอกาสใหม่ๆ ทางธุรกิจ และศึกษาความเป็นไปได้ในการขยายธุรกิจไปสู่ตลาดต่างประเทศ
ในปี 2552 บริษัทฯ ได้จัดตั้งบริษัทย่อย TRC & Al-Ghalbi LLC
วัตถุประสงค์เพื่อรับงานรับเหมาก่อสร้างโครงการ Construction of Flow Lines Rima
Satellites Small Fields จาก Petrogas Rima LLC ที่สาธารณรัฐสุลต่านโอมาน
และในครึ่งปีแรกของปี 2554 บริษัทฯ มีแผนจัดตั้งบริษัทย่อยเพิ่มเติมอีก 1 แห่ง
ที่สาธารณรัฐสุลต่านโอมาน
วัตถุประสงค์เพื่อเข้าร่วมประมูลและรับงานในประเทศแถบตะวันออกกลาง
ซึ่งทำให้บริษัทฯขยายฐานลูกค้าทั้งในและต่างประเทศ
และเป็นการลดความเสี่ยงในการพึ่งพิงกลุ่มลูกค้าน้อยราย ทั้งนี้ ลักษณะของงานรับเหมา
ทำให้บริษัทฯ อาจมีลูกค้ารายใหญ่ที่แตกต่างกันได้ในแต่ละปี ขึ้นกับประเภทของงานที่ได้รับ

2.  ความเสี่ยงจากการขยายธุรกิจ ที่ต้องอาศัยเงินลงทุน และระยะเวลาในการพัฒนาโครงการ

หน่วยธุรกิจพัฒนาโครงการและการลงทุน
วัตถุประสงค์เพื่อศึกษาและพัฒนาโครงการด้านธุรกิจพลังงาน ปิโตรเคมี และโรงไฟฟ้า
รวมถึงธุรกิจในต่างประเทศเพื่อรองรับการขยายการลงทุนไปยังต่างประเทศ
เพื่อเพิ่มรายได้ให้กับบริษัทฯ ในรูปแบบต่าง ๆ ทั้งในรูปผลตอบแทนระยะสั้น อาทิ
กำไรจากการขายหุ้น และรายได้จากค่าที่ปรึกษาโครงการ เป็นต้น
และผลตอบแทนระยะยาวจากการเข้าร่วมลงทุนในโครงการที่มีศักยภาพ
และให้ผลตอบแทนในอัตราสูง

ระยะแรกของการศึกษาความเป็นไปได้และพัฒนาโครงการจำเป็นต้องมีค่าใช้จ่าย
ซึ่งถือเป็นการลงทุนอย่างหนึ่งและการพัฒนาโครงการอาจใช้ระยะเวลานาน
ก่อนได้รับผลตอบแทนตามเป้าหมาย
และอาจเกิดความเสี่ยงกรณีโครงการที่ศึกษาไม่คุ้มค่าต่อการลงทุน
หรือไม่สามารถหาพันธมิตรเข้ามาร่วมลงทุนได้ ซึ่งบริษัทฯ
อาจต้องตั้งสำรองหนี้ที่สงสัยจะสูญสำหรับเงินทดรองจ่ายในแต่ละโครงการที่กำลังอยู่ในช่วงของการพัฒนา
อาทิ ในปี 2552 บริษัท สหการวิศวกร จำกัด
ได้ตั้งสำรองหนี้สงสัยจะสูญสำหรับเงินทดรองจ่ายเพื่อพัฒนาโครงการโรงไฟฟ้าเขื่อนสตึงนำ
ประเทศกัมพูชา จำนวน 38.25 ล้านบาท เป็นต้น
ซึ่งอาจส่งผลกระทบทางลบต่อผลการดำเนินงานและกระแสเงินสดของบริษัทฯ

ดังนั้น เพื่อลดความเสี่ยงในด้านนี้ ตั้งแต่ ปี 2552
คณะกรรมการบริหารได้ทำหน้าที่เป็นคณะกรรมการพิจารณาความเสี่ยงด้วย
เพื่อประเมินความเสี่ยงด้านต่างๆ
ก่อนตัดสินใจเข้าร่วมประมูลโครงการหรือเข้าลงทุนในธุรกิจแต่ละประเภท
และในกรณีการเข้าร่วมประมูลหรือการเข้าลงทุนในโครงการขนาดใหญ่
จะต้องได้รับความเห็นชอบจากที่ประชุมคณะกรรมการบริษัทก่อน และมีนโยบายให้บริษัทฯ
และบริษัทย่อยลงทุนเฉพาะในค่าใช้จ่ายที่จำเป็นเท่านั้น
รวมทั้งการร่วมมือกับพันธมิตรที่มีความเชี่ยวชาญ
เพื่อเสริมสร้างโอกาสและเพิ่มความสำเร็จของโครงการให้สูงขึ้น

3.  ความเสี่ยงจากระยะเวลาในการได้รับงานสัญญาใหม่

ผลการดำเนินงาน การประมาณการรายได้ และกระแสเงินสดของบริษัทฯ
มีความผันผวนตามจังหวะเวลาในการได้รับงานสัญญาใหม่
และปริมาณงานคงเหลือในมือตามสัญญาเดิม เนื่องจากรายได้ส่วนใหญ่ของบริษัทฯ
มาจากการดำเนินงานตามสัญญางานรับเหมาก่อสร้างที่ประมูลได้ในแต่ละช่วงเวลา ซึ่งบริษัทฯ
ไม่สามารถคาดการณ์ได้ว่าจะได้รับงานสัญญาใหม่หรือไม่ และเมื่อใด
เนื่องจากลักษณะงานรับเหมาก่อสร้างขนาดใหญ่
จะมีขั้นตอนการคัดเลือกผู้ได้รับงานที่ซับซ้อนและใช้ระยะเวลานานขึ้นอยู่กับปัจจัยหลายประการ
รวมถึงสภาวะเศรษฐกิจ สภาวะของตลาด และแหล่งเงินทุน
อีกทั้งโครงการก่อสร้างขนาดใหญ่ภายใต้ธุรกิจพลังงาน ปิโตรเคมี โรงไฟฟ้า รวมถึงอสังหาริมทรัพย์
ต้องปฏิบัติตามกฎหมายและข้อบังคับเกี่ยวกับผลกระทบต่อสิ่งแวดล้อมและความปลอดภัย
เนื่องจากมีความเกี่ยวพันถึงประชาชนและชุมชนในวงกว้าง ซึ่งในอนาคตกฎหมายและข้อบังคับต่างๆ
มีแนวโน้มที่จะเข้มงวดมากขึ้น โดยแต่ละโครงการต้องทำจัดทำรายงานผลกระทบสิ่งแวดล้อม (EIA)
รายงานการศึกษาผลกระทบต่อสุขภาพ (HIA) รวมถึงกระบวนการมีส่วนร่วมของชุมชน
ดังนั้นมีความเป็นไปได้ที่จะเกิดความล่าช้าในการอนุมัติโครงการเพื่อประมูลงานก่อสร้าง
รวมถึงอาจจะกระทบต่อระยะเวลาในการเริ่มงานก่อสร้าง ซึ่งจะเกี่ยวพันถึงแผนงานที่บริษัทฯ
ได้วางไว้ สำหรับการได้รับงานสัญญาใหม่

4.  ความเสี่ยงจากการพึ่งพาพันธมิตร

สำหรับโครงการขนาดใหญ่บางโครงการ
เจ้าของโครงการอาจจะกำหนดคุณสมบัติผู้เข้าประกวดราคาไว้สูง จนบางครั้งบริษัทฯ
ไม่สามารถเข้าร่วมประมูลงานได้ อาทิ กำหนดขนาดของสินทรัพย์ ประสบการณ์การทำงาน
หรือความรู้เฉพาะทาง เป็นต้น เว้นแต่บริษัทฯ ต้องอาศัยความร่วมมือกับพันธมิตรอื่น
เพื่อยกระดับคุณสมบัติในการเข้าร่วมประมูลงาน ดังนั้นหากบริษัทฯ
ไม่สามารถหาพันธมิตรที่เหมาะสมได้ อาจทำให้บริษัทฯ
เสียโอกาสในการเข้าร่วมประมูลหรือลดความเป็นไปได้ในการได้รับงานสัญญาใหม่

แต่อย่างไรก็ตาม ความเสี่ยงนี้ได้เริ่มลดลงเรื่อย ๆ เนื่องจาก บริษัทฯ
ผ่านการทำงานในโครงการใหญ่หลายโครงการ ทั้งด้านการวางท่อก๊าซธรรมชาติ
และงานด้านการก่อสร้างโรงงานในอุตสาหกรรมพลังงานและปิโตรเคมีด้วยความสำเร็จอย่างดียิ่ง
ซึ่งเป็นการสร้างเสริมประสบการณ์การทำงานให้กับบริษัทฯ มากขึ้น ทำให้บริษัทฯ
สามารถเข้าประกวดราคาได้ด้วยตัวเอง อีกทั้งการได้บริษัท สหการวิศวกร จำกัด มาเป็นบริษัทย่อย
เพื่อเสริมศักยภาพด้านงานโยธา ทำให้บริษัทฯ สามารถทำงานก่อสร้างได้ครบวงจรมากยิ่งขึ้น

5.  ความเสี่ยงด้านบุคลากร

บริษัทรับเหมาก่อสร้างจำเป็นต้องพึ่งพิงบุคลากร (ผู้บริหาร วิศวกร หรือพนักงาน)
ที่มีประสบการณ์การทำงานและมีความชำนาญเฉพาะทางสูง
รวมถึงมีความเชี่ยวชาญในเชิงธุรกิจและความสัมพันธ์ที่ดีกับลูกค้าในการเข้าร่วมประมูลโครงการและการบริหารโครงการให้เสร็จสมบูรณ์
ดังนั้นบริษัทรับเหมาก่อสร้างมีความเสี่ยงต่อการสูญเสียหรือขาดแคลนบุคลากรที่มีคุณภาพเหล่านี้ได้

อย่างไรก็ดี บริษัทฯ มีมาตรการในการลดความเสี่ยงจากการสูญเสียหรือขาดแคลนบุคลากร
โดยการส่งเสริมความก้าวหน้าในงาน การจัดฝึกอบรมเพื่อพัฒนาศักยภาพของบุคลากรให้สูงขึ้น
และการจัดสรรสวัสดิการตามความเหมาะสม เพื่อเป็นการจูงใจให้บุคลากรเหล่านั้นทำงานกับบริษัทฯ
ในระยะยาว โดยที่ประชุมสามัญประจำปี 2552
ได้อนุมัติโครงการเสนอขายใบสำคัญแสดงสิทธิให้แก่กรรมการและพนักงาน จำนวน 7,700,000
หน่วย ที่ราคาใช้สิทธิ 2.01 บาท อายุ 3 ปี ระยะเวลาใช้สิทธิทุก 3 เดือน
สามารถใช้สิทธิครั้งแรก 1 ปีหลังจากวันออกใบสำคัญแสดงสิทธิ
วัตถุประสงค์เพื่อเป็นแรงจูงใจและตอบแทนการปฏิบัติงานของกรรมการและพนักงานของบริษัทฯ
และบริษัทย่อย เพื่อให้บุคลากรมีความตั้งใจในการทำงาน เพื่อสร้างผลประโยชน์สูงสุดให้กับบริษัทฯ
อันจะส่งผลประโยชน์ทางอ้อมต่อประโยชน์โดยรวมของบริษัทฯและผู้ถือหุ้นทั้งระยะสั้นและระยะยาว
ทั้งนี้ บริษัทฯ ได้จัดสรรใบสำคัญแสดงสิทธิเมื่อวันที่ 7 สิงหาคม 2552
และเริ่มใช้สิทธิครั้งแรกเมื่อวันที่ 30 กันยายน 2553

นอกจากนี้ บุคลากรในส่วนของแรงงานฝีมือ ก็ถือเป็นกำลังสำคัญในดำเนินธุรกิจก่อสร้าง บริษัทฯ
มีการบริหารจัดการแรงงานอย่างเหมาะสม ทั้งการดูแลด้านรายได้ ความปลอดภัย
และอาชีวอนามัยในการทำงาน อย่างไรก็ตามจากสภาวะตลาดแรงงานฝีมือ
ซึ่งเป็นที่ต้องการสูงในธุรกิจรับเหมาก่อสร้าง อาจส่งผลให้แรงงานฝีมือขาดแคลนได้ในบางช่วงเวลา
ดังนั้น เพื่อลดความเสี่ยงดังกล่าว บริษัทฯ
ได้พิจารณาเพิ่มสัดส่วนการว่าจ้างผู้รับเหมาช่วงตามความเหมาะสมของแต่ละช่วงเวลาและประเภทของงาน

2.  ความเสี่ยงในการดำเนินโครงการ

    1.  ความเสี่ยงจากความผันผวนของราคาวัสดุก่อสร้าง และราคาน้ำมัน

ความผันผวนของราคาวัสดุก่อสร้างและราคาน้ำมันจะส่งผลกระทบโดยตรงต่อต้นทุนการก่อสร้างโครงการ
ซึ่งยากต่อการควบคุมต้นทุนให้เป็นไปตามงบประมาณที่ตั้งไว้
โดยราคาวัสดุก่อสร้างและราคาน้ำมันขึ้นอยู่กับภาวะเศรษฐกิจโลกและในประเทศ
รวมถึงความต้องการของตลาด ณ ช่วงเวลานั้นๆ
ในกรณีที่เกิดการปรับตัวสูงขึ้นของราคาก่อสร้างภายหลังบริษัทฯ ได้รับงานประมูลแล้วนั้น
ไม่ว่าจะด้วยราคาน้ำมันที่ปรับตัวสูงขึ้นหรือการขาดตลาดของวัสดุก่อสร้างในเวลาดังกล่าว
อาจจะส่งผลกระทบต่อการควบคุมต้นทุนการผลิต
ซึ่งจะทำให้ต้นทุนของโครงการสูงกว่าที่ประมาณการไว้
และอาจกระทบต่อผลการดำเนินงานของบริษัทฯได้ เพื่อลดความเสี่ยงด้านนี้ บริษัทฯ
จะใช้การประมาณการใช้และคาดการณ์ราคาวัสดุก่อสร้างล่วงหน้า
เพื่อใช้ในการวางแผนและรักษาระดับต้นทุนให้เหมาะสมและสอดคล้องกับราคาวัสดุก่อสร้างที่เปลี่ยนแปลงไป
อีกทั้งบริษัทฯ ยังพยายามรักษาสัมพันธ์ที่ดีกับผู้จัดจำหน่าย
พร้อมทั้งมีการติดตามความเคลื่อนไหวของราคาวัสดุก่อสร้างโดยตลอด
และเปิดโอกาสให้เกิดการแข่งขันในระหว่างผู้จัดจำหน่าย
เพื่อให้เกิดการเจรจาต่อรองที่ทำให้บริษัทฯ ได้รับประโยชน์สูงสุดในด้านราคา

2.  ความเสี่ยงจากความล่าช้าของโครงการก่อสร้าง

บริษัทฯ
มีความเสี่ยงในการรับภาระค่าใช้จ่ายที่เพิ่มขึ้นของโครงการหรือต้องจ่ายค่าเสียหายในกรณีที่มีความล่าช้าในการก่อสร้างโครงการ
กรณีความล่าช้าที่มีสาเหตุจากเจ้าของโครงการ บริษัทฯ
มีความเสี่ยงในการต้องรับค่าใช้จ่ายที่เพิ่มขึ้นของโครงการ เช่น ค่าแรงงาน ค่าสาธารณูปโภค
เป็นต้น อย่างไรก็ตาม บริษัทฯ
สามารถจำกัดผลกระทบดังกล่าวได้โดยการบริหารกำลังคนและค่าใช้จ่ายในโครงการนั้น ๆ
ให้เหมาะสมเมื่อมีเหตุการณ์ล่าช้า
อีกทั้งพยายามที่จะชดเชยค่าใช้จ่ายที่เพิ่มขึ้นจากเจ้าของโครงการให้มากที่สุดเท่าที่เป็นไปได้
ซึ่งในอดีตบริษัทฯ สามารถตกลงกับเจ้าของโครงการได้

ในกรณีที่ความล่าช้าของโครงการมีสาเหตุจากความล่าช้าในการทำงานของบริษัทฯ เองนั้น บริษัทฯ
มีความเสี่ยงที่จะถูกเจ้าของโครงการเรียกร้องค่าเสียหาย
หรือต้องจ่ายค่าปรับตามอัตราที่ระบุในสัญญารับเหมาก่อสร้าง
การป้องกันความเสี่ยงในลักษณะนี้สามารถกระทำได้โดยการวางแผนและเตรียมความพร้อมในเรื่องเครื่องมืออุปกรณ์ในการก่อสร้าง
การพัฒนาความรู้ความสามารถของแรงงาน
และจำนวนของวิศวกรที่มีประสบการณ์ในการทำงานก่อสร้างเพื่อที่จะสามารถดำเนินการก่อสร้างให้เสร็จทันตามกำหนดเวลา

ในปี 2552 บริษัทฯ
มีงานก่อสร้างบางโครงการที่ไม่สามารถส่งมอบให้เสร็จตามกำหนดตามสัญญาก่อสร้าง
และได้มีการตั้งสำรองค่าปรับจากความล่าช้าของการส่งมอบโครงการ 76.63 ล้านบาท
แต่อย่างไรก็ตาม ในปี 2553 บริษัทฯ
สามารถสรุปค่าปรับจากความล่าช้าของโครงการจากผู้ว่าจ้างซึ่งน้อยกว่าค่าปรับที่ตั้งสำรองไว้
จึงได้บันทึกกลับส่วนต่างของรายการสำรองดังกล่าว จำนวน 43 ล้านบาทเป็นรายได้ในงบการเงิน

3.  ความเสี่ยงทางการเงิน

    1.  ความเสี่ยงจากความไม่เพียงพอของเงินทุนหมุนเวียน

จากผลงาน ความชำนาญ และประสบการณ์ของบริษัทฯ ทำให้บริษัทฯ
สามารถรับโครงการขนาดใหญ่ในจำนวนที่มากขึ้น เมื่อเปรียบเทียบกับอดีตที่ผ่านมา ดังนั้นบริษัทฯ
มีความจำเป็นต้องใช้เงินทุนหมุนเวียนมากขึ้นเพื่อการเข้าประมูลโครงการ การก่อสร้างโครงการ
และเป็นหลักประกันกับธนาคารสำหรับวงเงินสินเชื่อประเภทต่าง ๆ
ซึ่งอาจจะเกิดความเสี่ยงกรณีที่เงินทุนหมุนเวียนไม่เพียงพอ ส่งผลกระทบต่อการก่อสร้างโครงการได้
บริษัทฯ ป้องกันความเสี่ยงดังกล่าวโดยการบริหารสภาพคล่องด้วยความระมัดระวัง
กำหนดระยะเวลาการจ่ายเงินต่อผู้จัดจำหน่ายให้สอดคล้องกับงวดการชำระจากเจ้าของโครงการ
วางแผนการจัดซื้อวัตถุดิบและอุปกรณ์ให้สอดคล้องกับช่วงเวลาที่ต้องการเพื่อลดความต้องการใช้เงินทุนและลดต้นทุนในการเก็บรักษา
นอกจากนั้นแล้ว บริษัทฯ ได้รับการสนับสนุนด้านสินเชื่อสำหรับดำเนินโครงการ
ภายใต้เงื่อนไขเงินฝากค้ำประกันสินเชื่อในสัดส่วนที่ต่ำ และจากผลการดำเนินงานที่ดี
และสถานะสภาพคล่องที่มั่นคง บริษัทฯ ยังได้รับการพิจารณาปรับลดค่าธรรมเนียม อัตราดอกเบี้ย
และสัดส่วนเงินฝากค้ำประกันวงเงินสินเชื่อจากธนาคารอย่างต่อเนื่อง

2.  ความเสี่ยงทางด้านอัตราแลกเปลี่ยน

วัสดุอุปกรณ์บางส่วนอาจต้องมีการนำเข้าจากต่างประเทศ ทำให้เกิดความเสี่ยงจากอัตราแลกเปลี่ยน
โดยปกติบริษัทฯ
จะเสนอราคาเข้าประมูลโดยการประมาณการค่าอัตราแลกเปลี่ยนในการซื้อสินเค้าที่สูงกว่าอัตราในปัจจุบันเพื่อป้องกันความผันผวนของอัตราแลกเปลี่ยน
และสำหรับโครงการขนาดใหญ่ที่จำเป็นต้องนำเข้าวัสดุและอุปกรณ์ในมูลค่าที่สูง บริษัทฯ
อาจจะขอให้เจ้าของโครงการกำหนดมูลค่าโครงการบางส่วนเป็นเงินตราต่างประเทศสกุลเดียวกัน
นอกจากนั้นแล้ว บริษัทฯ มีนโยบายที่จะทำสัญญาซื้อขายเงินต่างประเทศแลกเปลี่ยนล่วงหน้า
ซึ่งส่วนใหญ่มีอายุสัญญาไม่เกินหนึ่งปี เพื่อการควบคุมต้นทุน และลดความเสี่ยงด้านอัตราแลกเปลี่ยน

นอกจากนั้นแล้ว จากการที่บริษัทฯ ได้เริ่มขยายการลงทุนออกสู่ต่างประเทศ
คือการรับงานก่อสร้างที่สาธารณรัฐสุลต่านโอมาน ภายใต้การดำเนินงานของบริษัทย่อยชื่อ TRC &
AI Ghalbi LLC. ทำให้อาจเกิดความเสี่ยงจากอัตราแลกเปลี่ยน อาทิเช่น
การให้ความสนับสนุนเงินกู้ จากบริษัทฯ ในรูปเงินดอลล่าร์สหรัฐ ซึ่งในปี 2553
สกุลเงินดังกล่าวมีค่าอ่อนลงเมื่อเทียบกับเงินบาท ซึ่งทำให้บริษัทฯ
ได้รับผลขาดทุนทางอัตราแลกเปลี่ยนเมื่อได้รับชำระคืนจริง บริษัทฯ
จึงได้กำหนดนโยบายให้ทำสัญญาเงินกู้ระหว่างบริษัทฯ กับบริษัทย่อยในต่างประเทศ
โดยใช้สกุลบาทเป็นเกณฑ์ เพื่อป้องกันความเสี่ยงจากอัตราแลกเปลี่ยนเงินตราต่างประเทศ

3.  ความเสี่ยงจากการไม่ได้รับชำระค่าก่อสร้าง หรือได้รับค่าก่อสร้างล่าช้า

หากเจ้าของโครงการ หรือคู่สัญญาที่บริษัทฯ รับงานประสบปัญหาทางการเงิน
ทำให้เกิดความล่าช้าในการจ่ายค่าก่อสร้าง จ่ายไม่ครบ หรือไม่ได้รับค่าก่อสร้างตามที่สัญญาไว้
ซึ่งอาจเกิดความเสี่ยงทำให้บริษัทฯ ขาดสภาพคล่องทางการเงิน
ส่งผลกระทบต่อสถานะการเงินและผลการดำเนินการของบริษัทฯ ได้
โดยเฉพาะอย่างยิ่งในช่วงสภาวะเศรษฐกิจตกต่ำ
สถาบันการเงินให้ความระมัดระวังในการปล่อยสินเชื่อเป็นอย่างมาก ซึ่งมีโอกาสที่ลูกค้าของบริษัทฯ
จะถูกธนาคารปฏิเสธการให้ความสนับสนุนสินเชื่อทางการเงินสำหรับโครงการก่อสร้าง ซึ่งบริษัทฯ
ได้ตระหนักความเสี่ยงดังกล่าว
และพิจารณาเข้าประมูลและรับงานจากลูกค้าที่มีฐานะการเงินที่มั่นคงเท่านั้น
และขอสนับสนุนวงเงินสินเชื่อในรูปเงินหมุนเวียนเพื่อใช้ในการก่อสร้างจากสถาบันการเงิน
แต่โดยลักษณะงานรับเหมาของบริษัทฯ ซึ่งเกี่ยวข้องกับธุรกิจก๊าซธรรมชาติ พลังงาน และปิโตรเคมี
กลุ่มลูกค้ามักเป็นบริษัทขนาดใหญ่ ที่มีชื่อเสียง และมีฐานะการเงินมั่นคง
ทำให้ความเสี่ยงดังกล่าวอยู่ในระดับต่ำ

ในบางโครงการบริษัทฯ ต้องปฏิบัติงานเพิ่มเติมหรือปฏิบัติตามคำสั่งเปลี่ยนแปลง (Change Order)
ตามที่ลูกค้าแจ้งมา
โดยยังมิได้มีการตกลงถึงขอบเขตและราคาของงานที่ต้องปฏิบัติตามคำสั่งเปลี่ยนแปลงนั้น
บางครั้งอาจเกิดข้อโต้แย้งว่าเกินขอบเขตของงานในสัญญาเดิมหรือราคาที่บริษัทฯ
เรียกเก็บนั้นเกินกว่าความเต็มใจจ่ายของลูกค้าหรือเจ้าของโครงการหรือไม่
ถึงแม้หากเจ้าของโครงการตกลงว่างานตามคำสั่งเปลี่ยนแปลงนั้นเป็นงานส่วนเพิ่มและยินดีจ่ายเงินตามที่บริษัทฯ
เรียกร้อง บริษัทฯ
อาจต้องแบกรับภาระต้นทุนที่ยังไม่สามารถเรียกเก็บได้จนกว่าคำสั่งเปลี่ยนแปลงของงานนั้นจะได้รับการอนุมัติและบริษัทฯ
ได้รับการชำระเงินจากเจ้าของโครงการ
ซึ่งบางครั้งอาจจะใช้ระยะเวลานานเกินกว่ากำหนดการสิ้นสุดสัญญาในแผนงานเดิมของโครงการ
ซึ่งอาจส่งผลกระทบทางลบต่อผลดำเนินงานของบริษัทฯ เพื่อเป็นการลดความเสี่ยงในด้านนี้ บริษัทฯ
จึงมีการติดตามผลการตรวจรับงานและประสานงานกับลูกค้าหรือผู้แทนอย่างสม่ำเสมอและใกล้ชิด
เพื่อให้เกิดความรวดเร็วในการอนุมัติงานเพิ่มตามคำสั่งเปลี่ยนแปลงและการชำระเงินจากเจ้าของโครงการ
ซึ่งจะลดระยะเวลาที่บริษัทฯ ต้องแบกรับภาระต้นทุนของโครงการลงได้

4.  ความเสี่ยงจากการให้การสนับสนุนทางการเงินให้กับบริษัทในกลุ่ม

เนื่องจากความจำเป็นในการดำเนินธุรกิจ บริษัทฯ
มีการให้การสนับสนุนทางการเงินกับบริษัทในกลุ่มในรูปแบบต่าง ๆ อาทิ
การให้เงินกู้กับบริษัทย่อยในต่างประเทศ การค้ำประกันวงเงินสินเชื่อ หรือ การออกหนังสือค้ำกัน
ภายใต้วงเงินสินเชื่อของบริษัทฯ เป็นต้น ซึ่งอาจเกิดความเสี่ยงกรณีที่บริษัทฯ ดังกล่าว
มีผลประกอบการไม่เป็นไปตามเป้าหมาย หรือมีปัญหาสภาพคล่องทางการเงิน
ทำให้ไม่สามารถชำระคืนหนี้ตามกำหนด หรือ ผิดนัดชำระหนี้ต่อธนาคาร ส่งผลให้บริษัทฯ
ต้องร่วมรับผิดชอบในฐานะผู้เข้าค้ำประกัน ซึ่งบริษัทฯ ตระหนักถึงความเสี่ยงในเรื่องนี้
และได้ปฏิบัติตามกระบวนการอนุมัติที่กำหนดโดยตารางอำนาจอนุมัติอย่างเคร่งครัด
สำหรับการให้ความช่วยเหลือทางการเงินให้กับบริษัทในกลุ่ม